הפגנה מחוץ לקונסוליה של ישראל באיסטנבול, היום(צילום: AP)

החרפה נוספת ביחסים בין ישראל לטורקיה: משרד החוץ הטורקי זימן היום (ג') את שגריר ישראל באנקרה איתן נאה והודיע לו שהוא צריך לעזוב. במשרד החוץ בירושלים סירבו להתייחס לידיעה. אתמול הודיעה טורקיה כי היא מחזירה את השגרירים מארצות הברית ומישראל, והכריזה על שלושה ימי אבל בעקבות הרג 61 הפלסטינים שהתפרעו על הגדר ברצועת עזה והעברת השגרירות האמריקנית מתל אביב לירושלים.

במקביל, משרד החוץ אישר כי שגרירת ישראל בבריסל, סימונה פרנקל, זומנה לפגישה מחר בנושא העזתי עם בכירה במשרד החוץ הבלגי.

הפגנה מול מעון השגריר הישראלי באנקרה (צילום: AFP)

נשיא טורקיה ארדואן (צילום: רויטרס)

לא ברור עדיין אם החזרת השגריר הישראלי מאנקרה מהווה צעד של הורדת דרג היחסים בין אנקרה לירושלים או בגירוש זמני של השגריר. גם האופוזיציה בטורקיה תקפה את ישראל בחריפות על האירועים בעזה, וקראה אף לביטול הסכם הפיוס עם ישראל. לפי הנהלים הדיפלומטיים המקובלים, לשגריר שמגורש ממדינה ניתנת שהות של 24 שעות לביצוע המהלך.

מקורות במשרד החוץ באנקרה מסרו כי "טורקיה הודיעה לשגריר לחזור לישראל 'לזמן מה'". שר החינוך ויו"ר הבית היהודי צייץ בתגובה להחרפת היחסים: "ארדואן ספוג בטרור חמאסי מכף רגלו ועד ראשו. הייתה זו שגיאה חמורה בזמנו לחתום מולו על הסכם פיצויים בעשרות מיליוני דולרים בעקבות המרמרה. בזמן אמת אמרתי שהוא ישוב לעקוץ אותנו, ואף הצבעתי נגד אותו הסכם מביש, שלצערי עבר בקבינט".

בנט הוסיף כי הוא פנה ליו"ר הכנסת על מנת לאשר הכרה רשמית של מדינת ישראל בשואה הארמנית שבוצעה על ידי טורקיה. לדבריו, "העברתי לראש הממשלה בקשה לדון בקבינט בהכרה בזכות המיעוט הכורדי בסוריה ומעבר להכרה ולאוטונומיה. אני מבקש מכם, הציבור הישראלי: בטלו נסיעותיכם לטורקיה. מיד. צאו לנופשון בגליל ובגולן. גם לכם יש תפקיד. ישראל לא תבליג עוד על כבודה והיא תשמור על גבולותיה ועל אזרחיה".

יו"ר יש עתיד, ח"כ יאיר לפיד, אמר: "ישראל צריכה לנתק מגע עם משטרו של ארדואן. לא הפוגה זמנית, אלא הורדה של דרג היחסים באופן קבוע, הכרה בשואה הארמנית וסיוע גלוי לכורדים. עלינו לוודא שארה"ב תתחיל להפעיל לחץ להוצאת טורקיה מנאט"ו. הסכם הפיוס שחתם איתם נתניהו היה טעות. עם אנטישמים כמו ארדואן לא מתפייסים. הגיע הזמן שהממשלה תגיד את מה שברור כבר הרבה זמן - ארדואן הוא חלק מציר הטרור האיסלאמי".

השר בנט (צילום: טל שחר)

מראות קשים מעזה (צילום: רויטרס)

נשיא טורקיה, רג'פ טאיפ ארדואן, נאם אתמול בלונדון וכינה את ישראל "מדינת טרור". הוא הוסיף כי "המתקפה נגד המפגינים בעזה חושפת את פרצופה המכוער של ישראל - שמבצעת רצח עם בעזה". בעקבות האירועים, קראו באנקרה לכינוס חירום של ארגון מדינות האיסלאם.

ארדואן הוסיף: "אני אשוחח עם מנהיגים ואקרא להם להשמיע את קולם נגד האי-צדק הזה. כמנהיגי האיסלאם לא נאפשר ביום הזה לאבד את ירושלים. נמשיך להיות עם אחינו הפלסטינים". גם ראש ממשלת טורקיה, בינאלי ילדרים, גינה את האירועים בגבול רצועת עזה וכינה אותם "טבח פחדני". בשיחה עם עיתונאים בנמל התעופה באנקרה גינה ילדרים גם את העברת השגרירות האמריקנית לירושלים: "מתעלמים מהחוק הבינלאומי".

ראש הממשלה בנימין נתניהו הגיב היום לדברי הנשיא הטורקי ואמר כי "‏ארדואן הוא בין התומכים הגדולים של חמאס ומכאן שאין ספק שהוא מבין היטב בטרור ובטבח. אני מציע לו לא להטיף לנו מוסר". גורם מדיני בכיר אמר כי "אין להתפלא על החזרת השגרירים של טורקיה ודרום אפריקה. ארדואן וראשי ה-ANC (מפלגת השלטון בדרום אפריקה) הם החברים הטובים ביותר שיש לחמאס כיום בעולם".

שר התחבורה והמודיעין ישראל כץ אמר: "המסית הגדול ארדואן, איש האחים המוסלמים ושותף של חמאס ואיראן - תומכת הטרור הגדולה בעולם - מחזיר את השגריר הטורקי ממדינתנו. אין סוף לצביעות. ישראל תמשיך להגן על גבולותיה מפני מחבלי חמאס והג'יהאד המנסים לפגוע באזרחינו".